《留别冯少洲进士》
明代·卢楠

春风吹绿雪，湖水生微波。与君上河梁，携手哀情多。

此时客意难举觞，道傍杨柳郁金黄。欲折一枝留郢客，柔丝冉冉断君肠。

断君肠，劳君顾，离思𦕈𦕈青山暮。青山暮兮伤我心，我车南还执子衿。

赠尔愧无英琼瑶，倚马聊为梁父吟。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。